BRATISLAVA. Podnikatelia sa zrejme nedočkajú skrátenia lehoty na vrátenie nadmerných odpočtov dane z pridanej hodnoty (DPH). Prípadné skrátenie lehoty zo 60 na 30 dní pritom vláda zahrnula začiatkom novembra do balíka 27 opatrení, ktoré majú pomôcť zmierniť dopady svetovej finančnej krízy. Ministerstvo financií (MF) SR však v správe k návrhu tohto opatrenia, ktorou by sa mala zaoberať v najbližšom období vláda, neodporúča zaviesť takéto opatrenie do praxe. Jedným z hlavných argumentov rezortu sú pritom príliš vysoké rozpočtové výpadky, ktoré by spôsobil tento krok. "Ak zmena skrátenia lehoty vrátenia nadmerných odpočtov nastane od ktoréhokoľvek mesiaca roku 2009, vznikne v roku 2009 akruálny výpadok na príjmoch DPH v sume 3,3 mld. Sk (109,5 mil. €) a zároveň vznikne aj hotovostný výpadok v sume 17,8 mld. Sk (590,9 mil. €)," uvádza MF SR.
Rezort financií argumentuje proti skráteniu spomínanej lehoty aj faktom, že pomoc pre podnikateľov pri ich peňažných tokoch by bola len jednorazová. Ponechanie súčasného systému rezort odporúča aj vzhľadom na "výkon správy DPH a zabezpečenie dostatočného časového priestoru na preverenie vykázaných nadmerných odpočtov zo strany daňových úradov". Aj podľa v súčasnosti platných pravidiel majú pritom niektorí podnikatelia podľa MF možnosť skrátiť si lehotu na vrátenie nadmerných odpočtov. "Platiteľom dane so štvrťročným zdaňovacím obdobím sa nadmerný odpočet vracia v lehote 120 dní, avšak tejto zdanlivej nevýhode sa môžu platitelia dane vyhnúť tým, že si môžu podľa zákona o DPH zvoliť za zdaňovacie obdobie kalendárny mesiac, a tým dosiahnuť vrátenie nadmerného odpočtu v lehote 60 dní," konštatuje rezort vo vypracovanej správe.
Podľa znenia návrhu opatrenia by mal daňový úrad podľa nových pravidiel nadmerný odpočet za zdaňovacie obdobie vrátiť najneskôr do 30 dní od podania daňového priznania za zdaňovacie obdobie, v ktorom nadmerný odpočet vznikol. "Touto zmenou by došlo k zrušeniu započítavania nadmerného odpočtu s vlastnou daňovou povinnosťou v nasledujúcom zdaňovacom období a k skráteniu lehoty na vrátenie nadmerného odpočtu DPH u platiteľov dane s mesačným zdaňovacím obdobím zo 60 dní na 30 dní a u platiteľov dane so štvrťročným zdaňovacím obdobím zo 120 dní na 30 dní," uvádza rezort financií.
Návrh opatrení vlády na prekonanie dopadov globálnej finančnej krízy bol prerokovaný 6. novembra. Jednotlivé opatrenia pripravilo ministerstvo hospodárstva v spolupráci s rezortom financií s cieľom zmierniť dopady krízy na Slovensko. Celkovo tak vláda pripravila 27 opatrení, ktoré sú zamerané na jednotlivé oblasti hospodárskej politiky.